CELEX: 62021TN0563
Language: mt
Date: 2021-09-06 00:00:00
Title: Kawża T-563/21: Rikors ippreżentat fis-6 ta’ Settembru 2021 – Zaytsev vs Il-Kunsill

6.12.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 490/45
            
         
      Rikors ippreżentat fis-6 ta’ Settembru 2021 – Zaytsev vs Il-Kunsill
      (Kawża T-563/21)
      (2021/C 490/55)
      Lingwa tal-kawża: il-Ġermaniż
      
         Partijiet
      
      
         Rikorrent: Alexander Zaytsev (Minsk, il-Bjelorussja) (rappreżentant: A. Shmagin, avukat)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara n-nullità tad-Deċiżjoni ta’ Implimentazzjoni tal-Kunsill (PESK) 2021/1002 tal-21 ta’ Ġunju 2021 li timplimenta d-Deċiżjoni 2012/642/PESK dwar miżuri restrittivi fid-dawl tas-sitwazzjoni fil-Belarussja (ĠU 2021, L 219 I, p. 70) u tar-Regolament ta’ Implimentazzjoni tal-Kunsill (UE) 2021/997 tal-21 ta’ Ġunju 2021 li jimplimenta l-Artikolu 8a(1) tar-Regolament (KE) Nru 765/2006 dwar miżuri restrittivi fir-rigward tal-Belarussja (ĠU 2021, L 219 I, p. 3), sa fejn dawn l-atti jikkonċernaw lir-rikorrent;
               
            
                  —
               
               
                  tikkundanna lill-konvenut għall-ispejjeż sostnuti mir-rikorrent.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka erba’ motivi.
      
                  1.
               
               
                  L-ewwel motiv: Ksur tal-obbligu ta’ motivazzjoni
                  
                              —
                           
                           
                              L-espożizzjoni tal-motivi għall-inklużjoni tar-rikorrent fil-listi fl-anness tal-atti tal-Unjoni kkontestati ma tissodisfax il-kundizzjonijiet magħmula fit-tieni paragrafu tal-Artikolu 296 TFUE. Din hija vaga u mhux iddettaljata. Raġunijiet bħal “aċċess għall-familja Loukachenka” u “kisba tal-kuntratti li jħallu l-qligħ għall-impriżi tiegħu” kif ukoll ir-raġuni li r-rikorrent irċieva s-sostenn ta’ Viktar Loukachenka huma wisq globali u wisq indefiniti. Id-dikjarazzjoni li tgħid li l-kumpannija Bremino Group LLC, li r-rikorrent effettivament jagħmel parti minnha, irċeviet mill-Istat sostenn illegali għall-iżvilupp taż-żona ekonomika speċjali “Bremino-Orsha” jew “ċertu numru ta’ vantaġġi finanzjarji [u] fiskali” hija wisq impreċiża sabiex jinftiehem il-mod li bih it-trattament ta’ din iż-żona ekonomika huwa differenti minn dak taż-żoni ekonomiċi liberi oħra eżistenti fil-Bjelorussja.
                           
                        
            
                  2.
               
               
                  It-tieni motiv: Żbalji manifesti ta’ fatt u ta’ evalwazzjoni
                  
                              —
                           
                           
                              Il-konvenut ibbaża ruħu manifestament fuq bażi fattwali żbaljata. Ir-rikorrent qatt ma kien assistent ta’ Viktar Loukachenka. La r-rikorrent u lanqas l-impriżi li huwa jikkontrolla ma rċevew is-sostenn ta’ Viktar Loukachenka. Il-kumpannija Bremino Group LLC qatt ma ngħatat kwalunkwe vantaġġ partikolari minħabba allegati relazzjonijiet tal-azzjonisti tagħha mal-familja tal-President Bjelorussu. Ir-rikorrent lanqas ma huwa proprjetarju tal-kumpannija Sohra Group LLC, iżda huwa sempliċement azzjonist minoritarju. Minbarra dan, il-kumpannija Sohra Group LLC ma ngħatat ebda dritt ta’ distribuzzjoni partikolari għall-Istati tal-Golf u tal-Istati Afrikani.
                           
                        
            
                  3.
               
               
                  It-tielet motiv: Ksur tad-drittijiet tad-difiża tar-rikorrent u tad-dritt tiegħu għal protezzjoni ġudizzjarja effettiva
                  
                              —
                           
                           
                              Il-konvenut ma informax lir-rikorrent bl-inklużjoni tiegħu prevista fil-listi inkwistjoni u lanqas ma tah il-possibbiltà, qabel il-pubblikazzjoni tad-deċiżjoni li tikkonċerna l-adozzjoni ta’ miżuri restrittivi meħuda fil-konfront tiegħu, li jipproduċi provi sabiex jikkonfuta l-allegazzjonijiet.
                           
                        
            
                  4.
               
               
                  Ir-raba motiv: In-natura sproporzjonata tal-miżuri restrittivi
                  
                              —
                           
                           
                              L-atti tal-Unjoni kkontestati jikkostitwixxu ksur inġustifikat u sproporzjonat tad-drittijiet fundamentali tar-rikorrent, b’mod partikolari għad-dritt tiegħu għall-proprjetà, għad-dritt tiegħu li jeżerċita attività ekonomika kif ukoll għad-dritt tiegħu għar-rispett tar-reputazzjoni tiegħu skont l-Artikoli 16 u 17 tal-Karta tad-Drittijiet Fundamentali tal-Unjoni Ewropea.